ไฟแนนซ์
โดย...อเมทิสต์
21 เม.ย. 2558

โดย...อเมทิสต์
...เมื่อ 4 ปีที่แล้ว การคัดสรรผู้ว่าการแบงก์ชาติแม้จะไม่ตื่นเต้น แต่ก็เร้าใจพอสมควร เพราะเป็นการขับเคี่ยวระหว่างผู้มีความรู้ ความสามารถ จนกลั่นกรองได้ ประสาร ไตรรัตน์วรกุล มานั่งตำแหน่งผู้ว่าการ และสามารถนั่งในตำแหน่งนี้จนครบวาระ 4 ปี แม้ว่าในระหว่างนั้นจะถูกฝ่ายการเมืองเจ้าเดิมเล่นงาน พยายามหาทุกวิถีทางที่จะให้ออกจากตำแหน่ง สุดท้ายฝ่ายการเมืองก็แพ้ภัยตัวเองไปก่อน ทำให้ประวัติศาสตร์ไม่หวนไปซ้ำรอยเดิมที่ต้องออกจากตำแหน่งเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ก่อนครบวาระ
...มาปีนี้ที่ต้องมีการคัดสรรผู้ว่าการแบงก์ชาติคนใหม่ แต่เดิมใครๆ ก็คิดว่าไม่น่ามีปัญหา รัฐบาลชุดนี้คงปล่อยให้คณะกรรมการคัดสรรดำเนินการโดยไม่เข้าไปแทรกแซง ที่ไหนได้ รัฐบาลชุดนี้กลับถูกเจาะยาง ถูกปล่อยข่าวว่าจะส่งคนโน้นคนนี้มาเป็นผู้ว่าการแบงก์ชาติ อ้างว่าขัดใจที่ช่วงที่ผ่านมา ธปท.ไม่ยอมลดดอกเบี้ย ไม่ยอมปล่อยเงินบาทให้อ่อน งานนี้คงไม่ต้องถึงขั้นใช้มาตรา 44 มาจัดการคนปล่อยข่าว แค่ให้ผลการคัดสรรโชว์ว่าเลือกคนดี มีฝีมือ ไม่ฝักใฝ่การเมือง หรือเป็นคนที่การเมืองส่งมาก็พอแล้ว
...เห็นอธิบดีกรมบัญชีกลาง มนัส แจ่มเวหา ขมีขมันเร่งหน่วยงานต่างๆ เบิกจ่ายงบลงทุน ล่าสุดประชุมกับกรมท่องเที่ยวฯ ที่มีงบลงทุนน้อยนิดเพียง 1,300 ล้านบาทเท่านั้น แม้จะเร่งอย่างไรก็เหนื่อยเปล่า เทียบไม่ได้กับการลงแรงไปเร่งหน่วยงานใหญ่ๆ ที่มีงบลงทุนจำนวนมากจะได้ผลกว่า
...หน่วยงานที่อยากให้ท่านอธิบดีกรมบัญชีกลางไปเร่งมากที่สุด และควรเร่งถี่ๆ ก็อย่าง กระทรวงคมนาคม ที่งบลงทุนมหาศาลทั้งที่งบซ่อมสร้างถนน ทางรถไฟ ฯลฯ รวมทั้งเจาะไปที่การลงทุนขยายสนามบินสุวรรณภูมิ เฟส 2 ที่ควรจะเร่งด่วนจี๋ เพื่อให้เอกชนมั่นใจ ขยับลงทุนตาม
...ซีเกมส์ปีนี้เริ่มแข่งตั้งแต่วันที่ 5-16 มิ.ย. โชน โสภณพนิช กรรมการผู้จัดการใหญ่ บริษัท กรุงเทพประกันชีวิต ที่ตั้งใจส่งเสริมนักกรีฑาไทยอย่างต่อเนื่อง เตรียมจะมอบกรมธรรม์ประกันชีวิตให้ทัพนักกรีฑาทีมชาติไทย ผู้ฝึกสอน และเจ้าหน้าที่ หวังเป็นกำลังใจให้นักกีฬาตั้งใจฝึกซ้อมอย่างเต็มที่ ทุ่มเทขนาดนี้ นักกรีฑาซีเกมส์ต้องคว้าชัยชนะกลับประเทศไทยให้ได้ รวมทั้งตำแหน่งเจ้าเหรียญทองเป็นสมัยที่ 8 มาด้วย